In 2005, Casa de Pensii a judetului Ilfov, condusa de actualul ministru al Muncii, Mariana Campeanu, ii dadea in conditii suspecte atat pensie, cat si indemnizatie de insotitor ca urmare a incadrarii in gradul I de invaliditate, sotului acesteia, Iulian Campeanu. Suspect, in primul rand, pentru ca acesta nu locuia in Ilfov, ci in Bucuresti, oficiul din Ilfov nefiind cel teritorial in cazul sau. Din punct de vedere medical, legea in vigoare, la momentul la care Iulian Campeanu a fost declarat invalid de gradul I, prevedea ca persoanele care sunt in aceasta situatie sint caracterizate prin "pierderea totala a capacitatii de munca, de autoservire, de auto-conductie si de orientare spatiala, invalidul necesitand ingrijire sau supraveghere permanenta din partea altei persoane". Iulian Campeanu pare insa astazi, dupa noua ani de cand a fost declarat invalid in cea mai grava stare, un om sanatos: merge la nunti, foloseste un telefon mobil, se plimba pe strada cu mainile in buzunar si isi ia nepotul de la gradinita. In plus, este asociat in doua firme, dintre care una aflata in dizolvare. Numai din indemnizatia pentru insotitor - pe care o primeste odata cu pensia - din 2005 si pana in prezent, Iulian Campeanu a incasat, dupa calculele Centrului de Investigatii Media, suma de 54.184 de lei.

Iulian si Mariana Campeanu sint casatoriti de 40 de ani. In 2005, conform CV-ului postat pe site-ul Ministerului Muncii, Mariana Campeanu era director executiv al Casei Judetene de pensii Ilfov, functie pe care a ocupat-o din februarie 2001 pana in aprilie 2007, cand a devenit director la Casa Nationala de Pensii si alte Drepturi de Asigurari Sociale.

Pana la 1 martie 2005, Iulian Campeanu a lucrat la firma Grup Meteor Construct din Ilfov, o firma aflata astazi in insolventa si care, conform documentelor intocmite de lichidatorul judiciar, a ramas cu aproape 600.000 de lei datorii la stat. Campeanu a ocupat functia de director general adjunct al firmei pana la 1 martie 2005, cand contractul sau de munca a fost desfacut "cu acordul partilor".

In 2 martie 2005, Campeanu depune la Casa de Pensii Ilfov condusa de sotia sa o cerere de acordare a pensiei de invaliditate. Documentul, disponibil in dosarul sau de pensionare, este completat necorespunzator, nefiind clar carei Case de pensii ii este adresat.

Cererea nu contine seria si numarul niciunui document pe care il depune alaturi de ea. Cu toate astea, cererea este inregistrata de Casa de Pensii Ilfov in 2 martie, la doar o zi dupa ce sotul pe-atunci directoarei Marianei Campeanu isi intrerupe, cu acordul partilor, contractul cu firma la care lucra, sub numarul 3366.

Dupa nici o saptamana, in 8 martie 2005, medicul Barbu Cerbulescu - medic specialist de expertiza muncii si angajat al Casei de Pensii Ilfov conduse de Mariana Campeanu - ii da domnului Campeanu decizia asupra capacitatii de munca numarul 1269.

Asadar Iulian Campeanu a facut cererea de acordare a pensiei de invaliditate inainte de a primi decizia medicala prorpiu-zisa din partea medicului specialist in expertiza medicala Barbu Cerbulescu, anticipand o decizie medicala favorabila de incadrare ca invalid.

Si decizia medicului Cerbulescu este completata intr-un mod cel putin bizar: nu contine nicio referire la vreun dosar medical, nu are decat o semnatura, desi sint necesare alte doua, conform respectivului formular, si, cel mai important, la rubrica "diagnostic clinic" contine o serie de formulari "destul de generale", conform specialistilor consultati de Centrul de Investigatii Media.

O parte dintre bolile de care sufera Iulian Campeanu sint niste patologii relativ comune: steatoza hepatica, ateroscleroza, aritmie (cardiaca) sau ulcer duodenal cronic. Restul afectiunilor sint, potrivit specialistilor, insuficient detaliate. De exemplu, medicul care a intocmit documentul scrie ca Iulian Campeanu sufera de "lacunarism cerebral" sau "sindrom psiho-organic", insa nu detaliaza ce afectiuni prezinta pacientul.

Specialistii in medicina muncii consultati de Centrul de Investigatii Media afirma ca, pentru invaliditate de gradul I generata de atero-scleroza, de exemplu, este necesar ca boala sa se manifeste printr-o "arteriopatie periferica insotita de amputatie si alte tulburari grave", ceea ce evident nu este valabil in cazul lui Campeanu, care nu a suferit nicio amputatie. La fel si in cazul lacunarismului cerebral: specialistii spun ca, pentru gradul I de invaliditate, este necesar ca boala sa se manifeste prin "mari deficiente locomotorii care sa faca persoana nedeplasabila sau in situatia de a nu se hrani singura".

Si in cazul sindromului psiho-organic invocat, medicul care a examinat pacientul se exprima "destul de general", conform surselor noastre: "poate fi o boala psihica ce-l face pe pacient iresponsabil sau poate fi un inceput de Parkinson". Cu toate astea, Iulian Campeanu este gasit cu "deficienta functionala I", i se declara pierduta capacitatea de munca din cauza invaliditatii survenite pe fondul unei "boli obisnuite" (sintagma "BO" de la rubrica privind cauza invaliditatii") si devine invalid de gradul I, incapabil sa mai presteze vreo munca, la varsta de 58 de ani, cu aproape cinci ani inainte de a implini varsta legala de pensionare, recomandandu-i-se "dispensarizare".

Documentul depus la dosarul sau de pensie este asumat de medicul Barbu Ion Cerbulescu, medic primar de expertiza medicala si seful "expertizei medicale" in judetul Ilfov. In judetul Ilfov functioneaza trei cabinete de expertiza medicala care isi impart intreg teritoriul judetului. Nicaieri in document nu apare cine anume a intocmit respectivul act, la care dintre cele trei cabinete a fost pacientul consultat si la care dintre acestea poate fi gasita fisa lui medicala. Apare exclusiv stampila medicului Cerbulescu, cel care supervizeaza activitatea de expertiza din judet. In lipsa acestor informatii, nu am putut afla mai multe despre situatia medicala a pacientului Iulian Campeanu.

Cert este ca, in baza documentului parafat de Cerbulescu, dupa nici trei saptamani, in 25 martie 2005, Casa Judeteana de Pensii Ilfov condusa de Mariana Campeanu emite pentru sotul acesteia decizia 114198 prin care ii acorda "pensie de invaliditate cu indemnizatie de insotitor".

Conform documentului, Iulian Campeanu primeste o pensie de 3.450.211 lei vechi si o indemnizatie de insotitor de 3.100.000 de lei vechi.

Specialistii consultati de Centrul de Investigatii Media ne-au atras atentia asupra unui fapt interesant: Iulian Campeanu a optat pentru a primi tot el si indemnizatia pentru insotitor, odata cu pensia, desi majoritatea persoanelor in aceasta situatie indica exact persoana care ii ajuta sa traiasca pe motiv ca, odata cu acesti bani, asa-numitului "insotitor" i se calculeaza serviciile prestate pentru invalid ca vechime in munca si deci stadiu de cotizare la pensie. Iulian Campeanu nu a indicat o astfel de persoana, asadar, el fie nu are un insotitor, fie plateste pe cineva care nu a dorit ca toti acesti ani, din 2005 pana in prezent, sa i se considere vechime in munca.

Aceiasi specialisti in medicina muncii au explicat ca, pentru obtinerea incadrarii in gradul I de invaliditate, un salariat trebuie mai intai sa stea aproape un an in concediu medical, timp in care sa incerce sa-si trateze afectiunile. Neavand acces la dosarul medical al lui Campeanu, nu stim daca el s-a aflat in concediile medicale de 90 si, respectiv, 180 de zile.

"Este greu de crezut ca cineva, fara sa aiba relatii, poate primi atat de repede gradul I de invaliditate. De obicei, se fac expertize medicale care dureaza, dosarele sint atent analizate, sint mai multe comisii, aici pare ceva facut pe picior", a concluzionat unul dintre specialistii in medicina muncii contactati de Centrul de Investigatii Media, care a dorit sa ramana anonim.

Expertului consultat nu i-a fost dezvaluit numele persoanei si, evident, nici faptul ca este sotul actualului ministru al Muncii.

In 2009, patru ani mai tarziu, cu ocazia implinirii varstei legale de pensionare, aceeasi Casa Judeteana de Pensii Ilfov, care de aceasta data era subordonata Marianei Campeanu din postul de sef al Casei Nationale, ii da domnului Iulian Campeanu pensie pentru limita de varsta, pastrandu-i, conform legii, incadrarea in gradul I de invaliditate si ajutorul pentru insotitor.

Decizia din 23 octombrie 2009 poarta acelasi numar ca cea din 25 martie 2005, 114198, si este emisa tot de Casa de Pensii Ilfov, desi Campeanu domiciliaza tot in Bucuresti, contrar prevederilor legale care spun clar ca aceste documente sint emise de biroul caruia beneficiarul ii este arondat conform domiciliului.

Intre timp, indemnizatia de insotitor care ii vine lui Iulian Campeanu lunar, odata cu pensia, a crescut de la 310 lei, cat era in 2005, la 633 de lei.

Din calculele noastre, din martie 2005 si pana in februarie 2014, Campeanu a incasat doar cu titlul de "indemnizatie pentru insotitor" suma totala de 54.184 de lei.

Conform unui fluturas de pensie de-al lui Campeanu obtinut de Centrul de Investigatii Media, in noiembrie 2013, acesta a primit o pensie de 930 de lei, careia i s-a adaugat indemnizatia de 610 lei. Din total, s-au scazut zece lei reprezentand CASS, astfel ca sotul ministrului Muncii a primit in acea luna de la stat suma de 1.530 de lei.

Am fost surprinsi sa constatam ca, la noua ani dupa ce a fost declarat invalid de gradul I, teoretic neputand sa mearga, sa se hraneasca sau sa se ingrijeasca singur, domnul Iulian Campeanu este un pensionar destul de activ: l-am filmat doua zile la rand mergand cu soferul sa-si ia nepotul de la gradinita, plimbandu-se agale pe strada pe care locuieste, cu mainile in buzunare, sau vorbind la telefon.

De la surse din politie, am aflat ca masina folosita de domnul Campeanu pentru a-si lua copiii de la gradinita apartine Registrului Auto Roman, institutie de stat in care lucreaza unul dintre copii, Flavius Cristian Campeanu. Acesta inca ocupa functia de director tehnic al RAR, desi a fost trimis in judecata de DNA, care il acuza ca a participat la prejudicierea institutiei cu peste un milion de euro.

Domnul Campeanu este inca actionar in doua firme, Crys Prod Exim SRL si Caiu's Impex SRL (in dizolvare), alaturi de fiii sai, si apare pe Facebook in cateva fotografii de la nunta unei foste subalterne de-a sotiei sale, pe nume Dana Alexandra Oancea Pietraru. Evenimentul a avut loc in mai 2012, asa cum reiese de pe pagina de Facebook a acesteia.









http://www.investigatiimedia.ro/investigatii/cu-acte-neclare-si-diagnostice-discutabile-ministrul-muncii-mariana-campeanu-i-a-dat-sotului-pensie-si-cel-mai-mare-grad-de-invaliditate#sigProIdbb90c49775 View the embedded image gallery online at:

L-am contactat pe medicul Barbu Ion Cerbulescu, cel care a vizat documentul prin care sotul ministrului Muncii a primit in 2005 gradul I de invaliditate. Doctorul Cerbulescu a declarat ca nu-si mai aminteste examenul medical facut domnului Campeanu chiar daca acesta era sotul sefei lui, si a refuzat din principiu sa vorbeasca despre un caz concret in lipsa unui accept obtinut de la directorul Casa de Pensii Ilfov.

I-am vorbit doctorului Cerbulescu despre decizia 1269 din 8 martie 2005 pe care el insusi o semneaza, explicatia sa fiind ca la acel moment criteriul domiciliului in stabilirea oficiului de pensii competent nu era cerut de lege. Medicul a mai precizat ca rubrica referitoare la dosarul medical nu a fost completata pentru ca "nu este important", iar domiciliul pacientului nu apare "pentru ca nu o fi spus omul adresa".

Lipsa celorlalte stampile de pe decizia lui este explicata de Cerbulescu prin aceea ca, "la un moment dat, pentru o perioada de timp, comisiile au fost desfiintate", insa nu a putut preciza care este intervalul la care se refera.

In ciuda insistentelor de a discuta despre continutul actului medical semnat de el, medicul Cerbulescu a evitat s-o faca, pe motiv ca nu am obtinut acceptul conducerii Casei de Pensii Ilfov in acest sens.

Am luat legatura cu ministrul Muncii, Mariana Campeanu, pentru a o intreba daca incadrarea in gradul I de invaliditate a sotului ei a fost facuta corect si daca starea fizica a acestuia intr-adevar cerea un astfel de statut. Dupa ce i-am comunicat in mare tema care ne intereseaza, am fost invitati de ministrul Campeanu, prin sms, la o intalnire. Ministrul Muncii nu a avut nimic impotriva atunci cand i s-a comunicat ca discutia va fi in prezenta unei camere de luat vederi. Luni, 17 septembrie, la intalnire, Mariana Campeanu a dorit insa ca discutia, care a durat mai bine de o ora, sa ramana off the record, unul dintre motive fiind acela ca de duminica, de cand i-a fost comunicat subiectul, nu a avut timpul necesar sa obtina documente medicale relevante despre starea de sanatate a sotului.

Ne-a cerut un ragaz de o zi, pana marti, pentru a pregati dosarul medical al sotului, promitandu-ne o noua discutie, de aceasta data inregistrata.

Cu o ora si ceva inainte de momentul stabilit pentru intalnirea de marti, consilierul ministrului, Iolanda Staniloiu, ne-a transmis ca Mariana Campeanu s-a razgandit si nu mai vrea ca interviul sa aiba loc. Tot printr-un sms, Iolanda Staniloiu ne-a transmis ca ministrul "considera ca publicarea diagnosticului si incalcarea dreptului la imagine al sotului vor afecta protectia necesara unei persoane bolnave care nu are statut public".

(Material realizat cu sprijinul echipei emisiunii "Sub semnul intrebarii".)